Српски језик и књижевност

Наставна област: Реализам

Наставна јединица: Ги де Мопасан: „Два пријатеља“

(Анри Рене Албер) Ги де Мопасан (1850 – 1893)

Био је француски представник реализма и натурализма\* као подврсте реализма. Написао је око 300 новела и романе „Један живот“, Љубимац“, „Пјер и Жан“, „Јака као смрт“ и „Наше срце“.

У својим делима среће пажњу са догађаја, који су спољашњи, на унутрашње, психичко стање јунака. Приказује танана, специфична и, често, болесна стања душе која се могу испољити када је човек усамљен, издвојен. Занимале су га скривене, најситније промене у души и најскривеније побуде од којих зависе наши поступци.

\* **Натурализам** је књижевни правац који је настао у [Француској](https://sr.wikipedia.org/wiki/%D0%A4%D1%80%D0%B0%D0%BD%D1%86%D1%83%D1%81%D0%BA%D0%B0) у последњој четвртини [19. века](https://sr.wikipedia.org/wiki/19._%D0%B2%D0%B5%D0%BA). Заснива се на учењима природних наука и на филозофији [позитивизма](https://sr.wikipedia.org/wiki/%D0%9F%D0%BE%D0%B7%D0%B8%D1%82%D0%B8%D0%B2%D0%B8%D0%B7%D0%B0%D0%BC). Заступа тезу да је човек производ наслеђа (расе), средине и историјског тренутка. Главни представник је француски писац [Емил Зола](https://sr.wikipedia.org/wiki/%D0%95%D0%BC%D0%B8%D0%BB_%D0%97%D0%BE%D0%BB%D0%B0). Натуралистички романсијери избегавали су субјективност и стварали дела са намером да постигну тачност и прецизност природних наука. Натуралисти су тежили да реалистичке захтеве о објективности доведу до крајњих граница. Тако је често тематика њихових дела обухватала "клиничке случајеве", људе код којих се испољава абнормална или болесна психа.

„Два пријатеља“

Књижевни род: епика

Књижевна врста: новела

**Новела** је кратко прозно дело сажете радње чија [фабула](https://sr.wikipedia.org/wiki/Fabula) говори о исечку из нечијега живота, па најчешће садржи само један догађај и само неколико [ликова](https://sr.wikipedia.org/w/index.php?title=%D0%9B%D0%B8%D0%BA&action=edit&redlink=1) чија је карактеризација заснована на употреби језика и повезивању поступака са њиховим психичким особинама. Њена радња се догађа у релативно кратком временском периоду и на релативно ограниченом простору.

Радња је смештена у окупирани Париз за време Француско-пруског рата (Пруси су Немци) који се водио 1870. и 1871. године.
Јунаци су господин Соваж, господин Морисо и пруски официр.

Два пријатеља су, у суштини, само познаници. Повезује их љубав према риболову. Али у ратном блокираном граду, они не могу да оду на пецање. Одлучују да прекрше забране и да сиђу на обалу реке Сене.

Зашто то раде? Зашто ризикују?
Њихова потреба за риболовом заправо је потреба за нормалним животом без рата.

Пронађите и пажљиво прочитајте њихов разговор о рату.

Ухваћени су и оптужени да су шпијуни. Како се понашају у тој ситуацији?

Како се понаша пруски официр?

Шта риба, симболично, представља за два пријатеља, а шта за пруског официра?

Наведире речи и поступке који остављају најјачи утисак на вас.

Новела има изразито антиратну поруку. Приказује како је рат зло сам по себи. Поред тога, рат извлачи оно најгоре из људи који су по природи лоши и нехумани. Такви људи испливају у мрачним временима, када се пристојни склањају. Долазе у положај да одлучују о судбинама других, као што је пруски официр пресудио двојици пријатеља, а онда мирно наручио да му се спреми свежа риба као да управо није одузео животе.